Wel, dis glad nie verbasend nie. Vir die meeste mense is dit makliker om hulself streng te beoordeel en selfs te kasty as om vir hulself ’n pluimpie te gee. Dit klink dalk na ’n kleinigheid, maar kritiese gesprekke met jouself kan gou ’n slegte gewoonte word.
Gedagtes is magtig – dit oefen ’n groot invloed uit op hoe jy voel en optree; daarom het dit die mag om ’n selfvervullende voorspelling te word.
As jy gedurig vir jouself sê jy vaar nie goed met ’n bepaalde ding nie, sal jy optree asof jy hopeloos daarmee is.
“Is dit ná ’n slegte dag by die werk? Of wanneer jy nuwe mense ontmoet? Die tweede stap is om die kritiese gedagte stop te sit en die derde om dit met ’n positiewe een te vervang.”
Nes die kritiese selfgesprekke ’n gewoonte geword het, sal dit mettertyd ’n gewoonte word om jouself te keer wanneer jy daarmee begin en eindelik sal jy die draaiboek verander wat in jou kop afspeel, verduidelik sy.
’n Goeie manier om uit te pluis met watter positiewe gedagte jy die selfkritiek kan vervang, is om te dink wat jy vir ’n vriend in dieselfde situasie sou sê.
Wat sal jy vir ’n vriendin sê as sy kla sy haat haarself omdat sy voor die versoeking geswig het om ’n stuk sjokoladekoek te eet?
Jy bly dalk uitstel omdat jy langtand is om iets nuuts op die proef te stel of omdat jy bang is jy sal daarmee misluk of dit nie reg doen nie, sê Carla.
Of dit ’n nuwe uitdaging of ’n sleurtaak is wat jy uitstel, verdeel dit in kleiner, hanteerbaarder doelwitte.
As jy gedurig jou tyd en energie aan ander wy sonder om self enige genot daaruit te put, is dit ’n probleem.
Dis goed en wel om ander te help, maar net as dit ook vir jou plesier verskaf. As jy dit heimlik verpes, sal jy ’n wrok begin koester.
“As jy nie graag vir mense nee sê nie omdat dit jou angstig laat voel, moet jy bepaal wat die rede daarvoor is.
"In die meeste gevalle is dit ’n vrees vir verwerping of om ander teleur te stel. Vra jou af waarom jy dink dis oukei as almal om jou gelukkig is behalwe jy,” raai Olga aan.
’n Swak selfbeeld is dikwels die wortel van die kwaad, sê Carla. As dit vir jou moeilik is om op jou eie daardeur te werk, raai sy jou aan om professionele hulp te vra.
Maar dis makliker gesê as gedaan wanneer ons in die sosiale media gebombardeer word met die beeld wat mense van hulself vir die wêreld voorhou en dan onsself met hulle begin vergelyk.
“Tel jou seëninge en erken en aanvaar waar jy nou in die lewe is. Sit tyd opsy om in jouself te belê. En as jy ’n blaaskans van die sosiale media moet neem om jou daarmee te help, doen dit,” sê Olga.
“Om elke dag tyd daaraan te wy om doelbewus te dink aan die dinge waarvoor jy dankbaar is, is ’n kragtige manier om jou gemoedstemming én die slegte gewoonte om gedurig te voel of jy aan die kortste end trek, te verander.”
As jy eerder die swye bewaar, waarom doen jy dit? Voel jy dalk jy is nie daarop geregtig om ontsteld te wees nie?
As jy ongelukkig is met iets of iemand, pluis uit hoekom dit so is. Weerhou jy jouself daarvan om vir jou maat te sê jy dink hy of sy is selfsugtig, want jy glo nie werklik jou behoeftes is geldig nie?
Dis nie maklik om daardie skuif te maak nie, maar dis nodig, want anders sal jy nie met oortuiging jou behoeftes kan oordra nie.
Vermy verwyte en beledigings tydens so ’n gesprek, anders kan die ander persoon hulself begin verdedig en nie hoor wat jy eintlik probeer sê nie, waarsku Olga.